Vernon Koekemoer: ‘Dit gaan glad nie goed’‘n Vroeëre foto van Linda Coetzee en Vernon Koekemoer. (Foto: Verskaf) Dit gaan “glad nie goed nie” met Cassie Booyse, beter bekend as die internetsensasie Vernon Koekemoer, nadat hy Maandag ŉ heupvervanging ondergaan het. “Ek het geskrik toe ek hom gesien het,” het Linda Coetzee, Booyse se lewensmaat van die afgelope nege jaar, aan Maroela Media gesê. Hy is reeds Vrydag in die hospitaal opgeneem. “Sy bloeddruk is baie laag en hulle is besig om vir hom bloed te gee. Bid asseblief vir hom,” het Coetzee gevra. Booyse (66) het in Oktober ook ŉ heupoperasie ondergaan, die vierde een nadat hy sedert 2019 drie onsuksesvolle operasies ondergaan het. Coetzee het destyds gesê daar lê nog ŉ lang herstelpad vir Booyse voor. Booyse is die afgelope twee jaar bedlêend weens dié mislukte operasies en het soveel pyn verduur dat hy in September weer in die hospitaal beland het. Jacaranda FM en die Good Morning Angels-program het kort daarna die geldelike las van Booyse se mediese uitgawes met ŉ skenking van R30 000 ligter gemaak. Daar is ook verskeie ander skenkings gemaak en ŉ BackABuddy-skarefinansieringsveldtog is ook van stapel gestuur waardeur nagenoeg R110 000 ingesamel is. Volgens Coetzee het Booyse vyf jaar gelede ophou werk weens sy gesondheidsprobleme. Booyse het in 2008 oornag ŉ sensasie op die internet geword nadat ŉ foto van hom by ŉ musiekfees, met ŉ kortbroek, geknoopte hemp, mullet-haarstyl en glasie in die hand, versprei het. Hy is “Vernon Koekemoer” gedoop en die foto is wêreldwyd versprei. Hy was só gewild dat hy selfs in ŉ Nando’s-advertensie daarna verskyn het.